*VEGA og Beatbox Entertainment præsenterer:* **Melodisk indiepop pakket ind i mørke klæder**

*Australske Chase Atlantic leverer fængende popmelodier med dybsindige tekster, når de besøger Lille VEGA d. 23. august.*

Den australske trio Chase Atlantic slører grænserne mellem en dunkel æstetik og boblende indiepop. De tre medlemmer producerer selv alt deres musik, og passionen er tydelig at mærke i deres umiskendelige blanding af pop, rock og R&B. Deres selvbetitlede debutplade blev sendt på gaden i efteråret sidste år.

Brødrene Mitchel og Clinton Cave samt barndomsvennen Christian Anthony udgør Chase Atlantic. De tre fyre har spillet musik sammen siden 2011, hvor de stadig blot var teenagere. Drivkraften og ambitionerne var udtalte fra starten. *“While all of our friends were doing gap years and finding themselves, we were working on getting the world to notice us.”*

Deres hårde arbejde førte til en række succesfulde ep’er og et stort hit i singlen “Friends”. Gruppen har headlinet adskillige turnéer i Australien, hvor de har udmærket sig gennem deres musikalske autenticitet og professionalisme.

Det er også musikhåndværket Chase Atlantic har i fokus, når de er i studiet. *“To us, production is the most important thing. It’s the most critical element of creativity. We push ourselves to further what we can do every day, whether it’s producing or playing. We really found our musical identity this past year.”*

Gruppen udsendte i april singlen ”Numb To The Feeling”, så der er ny musik at se frem til, når Chase Atlantic lægger vejen forbi Lille VEGA.

**Fakta om koncerten:**
Chase Atlantic (AUS)
Torsdag d. 23. august kl. 21.00

Lille VEGA, Enghavevej 40, 1674 København V
Billetpris: 150 kr. + gebyr
Billetsalget starter fredag d. 18. maj kl. 10.00 via vega.dk og Billetlugen